BODOLAND रादाब: बाक्सा, 20 एप्रिल: बिटिआर ओन्सोलाव जिएसपि दोलोआ गोमालांनो हासिगौ नामा बेनि इंगित होदों ककराझार लक’ सभानि एम.पि नब’ कुमार सरनिया बिथांआ । बाक्सा जिल्लानि कुमारिकाताआव खुंफुंनाइ सरनिया कछारी हारिनि औवानि मोदाइ फोरबो खुंनाय हाबाफारिआव बाहागो लानानै खौरांगिरिफोरनि सोंथिआव बुंथियोदि जिएसपि दोलोआ बिटिआर ओन्सोलाव गोजोन खौसेथि आरो जौगानाइनि थांखिजों दाफुंजादोंमोन । दायो बिटिआर ओन्सोलाव इउपिपिएल आरो बिजेपि दोलोआनो गोख्रोंसिन । जिएसपि दोलोआ प्रमद बर’जों लोगोसेनो सरखार दाफुंनायाव लोगोसेनो दंबाबो फैबाय थानाय समाव जिएसपि दोलोनि गोनांथि दं ना गैया बेखौ समासो फोरमायसिगोन । बिटिआराव बा बोसोरनि थाखाय प्रमद बर’ दैदेननायाव सोरखार दाफुंनाय जाबाय, बिसायख’थि समाव बिटिसिनि गाहाय मावफुं सोद्रोमा प्रमद बर’आ रायजो राजानो जौगानाइनि खामानि मावनो खोथा होनाय बादियै जथाइयै दाफुंजानाय सोरखारा फारि-फारि मावफुंलांनो नांगौ होनना खावलायो । रायजो राजानि जेंनाफोरखौ मावफुंजोबनो हायोब्ला बिटिआराव जिएसपि दोलोनि गोनांथि थानाय नंङा नाथाय मावफुंनो हायाब्ला आलादायै राजखान्थि हानजानि गोनांथि दं होननाबो बुंथियो । बे रोखोमैनो थांनाय बिधान सभा बिसायख’थिआव जिएसपि दोलोआ मोनसेबो बियाबाव बिजाथि फसंयाखै नाथाय उदां बिजाथि महरै 62 नं बरमा बियाबनिफ्राय उदां बिजाथि महरै गाव एबा नब’ कुमार सरनिया गसंदों होननाबो बुंथियो । लोगोसेनो फैबाय थानाय 2 मे खालाराव बिसायख’थिनि रिजाल्ट फोसावनायनि उनाव देरहायोब्ला आसाम एसेम्बलिआव सरनिया कचारी हारिनि जेंना-जेंसिफोरखौ फोजोबनो थांखि लागोन होननाबो बुंथियो ।